b'\n_START_ARTICLE_\nGlutamin\n_START_SECTION_\nStereoizomerija\n_START_PARAGRAPH_\nV beljakovinah se glutamin nahaja (tako kot tudi druge aminokisline) izklju\xc4\x8dno v L-obliki (sinonim: (S)-glutamin). Njegovo zrcalno sliko, D-glutamin (sinonim: (R)-glutamin], najdemo zelo redko kot gradnika beljakovin pri nekaterih mikroorganizmih.\n_START_SECTION_\nViri glutamina\n_START_PARAGRAPH_\nSkuta je prehranski vir, ki vsebuje najve\xc4\x8d glutamina. V manj\xc5\xa1ih koli\xc4\x8dinah ga najdemo tudi v mleku in jogurtih ter drugih mle\xc4\x8dnih izdelkih, surovem mesu, prekajenem mesu, soji, \xc5\xbeitih, \xc5\xa1pina\xc4\x8di, zelju, pesi, fi\xc5\xbeolu, peter\xc5\xa1ilju,... V prehranskih dopolnilih se nahaja v dveh oblikah: kot prosti L-glutamin ali kot glutamin peptid. Pri slednjem je glutamin vezan \xc5\xa1e na kak\xc5\xa1no drugo aminokislino in je zato absorpcija bolj\xc5\xa1a. V obliki dopolnil ga je najbolje u\xc5\xbeivati zjutraj ali po vadbi. Priporo\xc4\x8den dnevni vnos je od 10 do 40 g v ve\xc4\x8d odmerkih. Dobi se v obliki kapsul, tablet, teko\xc4\x8dine ali prahu.\n_START_SECTION_\nLastnosti\n_START_PARAGRAPH_\nGlutamin je brezbarvna, kristalni\xc4\x8dna snov, netopna v etanolu, benzenu in kloroformu. Zelo dobro pa je topen v vodi (ok. 100g/l pri 40\xc2\xa0\xc2\xb0C) Van-der-waalsov volumen glutamina zna\xc5\xa1a 114, vrednost LogP= -3,5._NEWLINE_V telesu se glutamin nahaja predvsem v obliki iona dvoj\xc4\x8dka. Njegova izoelektri\xc4\x8dna to\xc4\x8dka je pri pH = 5,66.\n_START_SECTION_\nProizvodnja\n_START_PARAGRAPH_\nL-Glutamin se v ve\xc4\x8dini proizvaja s fermentacijo.\n_START_SECTION_\nPresnova glutamina\n_START_PARAGRAPH_\nL-glutamin v telesu nastaja iz L-glutaminske kisline s pomo\xc4\x8djo encima glutamin-sintetaze. Pri tem se porablja adenozintrifosfat (ATP). V telesu se lahko L-glutamin pretvori do sukcinata.\n_START_SECTION_\nVloga\n_START_PARAGRAPH_\nL-glutamin predstavlja 20\xc2\xa0% vseh aminoksilin v krvni plazmi (500\xe2\x80\x93900 \xc2\xb5mol/l). V visokih koncentracijah ga najdemo tudi v vseh mi\xc5\xa1i\xc4\x8dnih celicah (gladkih, pre\xc4\x8dno progastih ter v sr\xc4\x8dni mi\xc5\xa1ici). Zaradi dobre vodotopnosti ter velikega dele\xc5\xbea pomembno prispeva k znotrajceli\xc4\x8dni osmolarnosti in s tem celokupni prostornini celice. _NEWLINE_Stanja hiperkatabolizma in hipermetabolizma \xc4\x8dlove\xc5\xa1kega organizma vedno privedejo k pove\xc4\x8dani porabi glutamina. Pri huj\xc5\xa1em vnetnem odzivu se koncentracija glutamina v mi\xc5\xa1icah zaradi citokinskega in kortizolnega odziva zmanj\xc5\xa1a tudi za 50\xc2\xa0%. _NEWLINE_Glutamin ni le pomemben sestavni del sinteze beljakovin, temve\xc4\x8d predstavlja tudi pomemben vir energije za celice prebavnega trakta (za enterocite in kolonocite). Raziskave so pokazale, da so vse hitro dele\xc4\x8de se celice, predvsem celice imunskega sistema, odvisne od prisotnosti glutamina. Zanimivo je dejstvo, da se je smrtnost po presaditvi kostnega mozga ob dodajanju ve\xc4\x8djih koli\xc4\x8din glutamina k dieti mo\xc4\x8dno zmanj\xc5\xa1ala. Glutamin pozitivno vpliva tudi na mo\xc5\xbegane, saj velik dele\xc5\xbe aminokislin v mo\xc5\xbeganih predstavlja ravno glutamin. Deluje kot modulator med zavirajo\xc4\x8dimi efekti GABE in stimulativnimi u\xc4\x8dinki glutamata. U\xc4\x8dinek je opazen predvsem pri dietah z nizkim vnosom ogljikovih hidratov, kjer je koncentracija glutamina zelo zmanj\xc5\xa1ana. Dodatek glutamina lahko izbolj\xc5\xa1a koncentracijo in slabo po\xc4\x8dutje zaradi nizkega vnosa ogljikovih hidratov.\n_START_SECTION_\nGlutamin v \xc5\xa1portu\n_START_PARAGRAPH_\nNaporni \xc5\xa1portni treningi so eden izmed primerov, ko lahko v telesu pride do pomanjkanja glutamina. Ker glutamin predstavlja velik odstotek prostih aminokislin v mi\xc5\xa1icah, je ob pomanjkanju nujen vnos s hrano ali prehranskimi dopolnili. Glutamin pri \xc5\xa1portnikih pozitivno vpliva na du\xc5\xa1ikovo ravnovesje in zmanj\xc5\xa1uje negativne u\xc4\x8dinke hormona kortizola in s tem katabolizem mi\xc5\xa1ic, pomaga pri regeneraciji telesa, pri polnjenju glikogenskih zalog (sodeluje kot substrat pri proizvodnji glikogena), regulira glukozo in pH v krvi, spodbuja produkcijo glutationa (mo\xc4\x8dan antioksidant), pove\xc4\x8duje celi\xc4\x8dni volumen in spodbuja lastno izlo\xc4\x8danje rastnega hormona. Priporo\xc4\x8dena koli\xc4\x8dina za \xc5\xa1portnike je odvisna od potreb posameznika, najbolje pa ga je jemati razporejeno v ve\xc4\x8d odmerkih dnevno na \xc4\x8dim bolj prazen \xc5\xbeelodec.\n_START_SECTION_\nFunkcija v \xc5\xbeiv\xc4\x8devju\n_START_PARAGRAPH_\nGlutamin je v osrednjem \xc5\xbeiv\xc4\x8devju povezan z ekscitatori\xc4\x8dnim \xc5\xbeiv\xc4\x8dnim prena\xc5\xa1alcem glutaminsko kislino oz. njeno ionizirano obliko \xe2\x80\x93 glutamatom. V sinapsi tako del spro\xc5\xa1\xc4\x8denega glutamata privzamejo glialne celice, kjer se pretvori v glutamin, ta pa se prenese nazaj v presinapti\xc4\x8dni nevron, kjer se zopet pretvori v glutamat.'